stanford-oval/wikipedia huggingface dataset:
Mikael Salimäki

| Henkilötiedot |
| --- | --- | --- | --- |
Syntymäaika: 27. elokuuta 1992 (ikä 32)
Syntymäpaikka: Hollola, Suomi
Pelipaikka: oikea laitapuolustaja
Pituus: 180 cm
Junioriseurat
2004–2011: Reipas
Seurat
| Vuodet | Seura | O | (M) |
| 2012–2013 | FC Lahti A | 50 | (6) |
| 2014 | FC Lahti | 12 | (1) |
| 2014–2017 | FC Lahti A | 79 | (2) |
| 2018 | Reipas | 19 | (2) |
| Yhteensä | Yhteensä | 160 | (11) |
 Seurajoukkueuran tilastot kattavat vain kansalliset sarjat, päivitetty 17. tammikuuta 2025.
Mikael Salimäki (s. 27. elokuuta 1992 Hollola) on uransa lopettanut suomalainen jalkapalloilija. Hän oli pelipaikaltaan oikea laitapuolustaja, mutta pystyi pelaamaan myös laitalinkkinä ja keskuspuolustajana sekä vasemmalla laidalla.
Salimäki on Lahden Reippaan kasvatti. Hän teki ensiesiintymisensä miesten otteluissa FC Kuusysissä riveissä Kakkosessa kaudella 2012. Seuraavaksi kaudeksi Kuusysin joukkueet siirtyivät FC Lahden nimen alle ja Salimäki jatkoi uudelleennimetyssä FC Lahti Akatemiassa. Hän pääsi kauden 2013 aikana myös kahdesti penkille Veikkausliigassa. Talvella 2014 Salimäki nousi FC Lahden edustuksen mukaan ja teki Veikkausliiga-debyyttinsä 4. toukokuuta ottelussa Seinäjoen Jalkapallokerhoa vastaan, tullen vaihdosta Matti Klingan tilalle 69. minuutilla ja tehden pääsarjauransa ensimmäisen maalin oltuaan kentällä viisi minuuttia. Viikkoa myöhemmin Salimäki solmi FC Lahden edustusjoukkueen kanssa yksivuotisen sopimuksen.
Kauden 2014 päätteeksi Salimäki oli Veikkausliigaan nousseen FC KTP:n testissä. Hän ei kuitenkaan saanut sopimusta liigajoukkueen kanssa ja palasi Kakkosen FC Lahti Akatemiaan.
Ylihärmän seurakunta

| Ylihärmän seurakunta |
| --- | --- |
 Ylihärmän kirkko
Suuntautuminen:  Luterilaisuus
Kirkkokunta:  Suomen evankelis-luterilainen kirkko
Hiippakunta:  Lapuan hiippakunta
Perustettu:  1859
Lakkautettu:  2008
Liitettiin:  Kauhavan seurakuntaan
Aiheesta muualla
Kauhavan seurakunta
Infobox OKNimi-testi OK: 
Ylihärmän seurakunta on entinen Suomen evankelis-luterilaisen kirkon seurakunta, joka toimi Ylihärmän kunnassa ja oli osa Lapuan hiippakuntaa. Ylihärmän kunnan liittyessä Kauhavaan vuoden 2009 alussa, liitettiin seurakuntakin osaksi Kauhavan seurakuntaa.
Historia

Ylihärmä erosi omaksi saarnahuonekunnaksi Lapuan emäseurakuntaan kuuluneesta Härmän kappelista vuonna 1786. Ensimmäinen oma saarnaaja valittiin neljä vuotta myöhemmin. Ylihärmästä muodostettiin kappeliseurakunta vuonna 1816 ja seurakunta itsenäistyi vuonna 1859. Vuonna 2009 Alahärmän, Kortesjärven, Ylihärmän kuntien liittyä osaksi Kauhavan kaupunkia myös seurakunnat yhdistettiin. Ylihärmä toimi kuitenkin omana kappeliseurakuntana vuoteen 2022 asti.
Toimipaikat

Ylihärmän seurakunnan kirkkona toimi vuonna 1787 valmistunut Kaapo Hakolan suunnittelema Ylihärmän kirkko, joka toimi myöhemmin kappeliseurakunnan kirkkona.
Herätysliikkeet

Ylihärmän seurakunta kuuluu Etelä-Pohjanmaan voimakkaaseen ja yhtenäiseen herännäisyyden tukialueeseen. Liikkeelle on paikkakunnalla vahvaa tukea. Myös evankelisella herätysliikkeellä on Ylihärmässä voimakas kannatus.
Papisto

Seuraavat henkilöt ovat toimineet Ylihärmän kappeliseurakunnan kappalaisina (1816-1862) ja Ylihärmän seurakunnan kirkkoherroina (1869-2008):
Papisto > Ylihärmän kappeliseurakunta

1816–1822: kappalainen Anders Gustaf Ekholm
1822–1829: kappalainen Johan Henrik Hjulberg
1829–1836: kappalainen Fredrik Vilhelm Sjöstedt
1839–1849: kappalainen Zakris Forsman
1849–1862: kappalainen Karl Gustaf von Essen
Papisto > Ylihärmän seurakunta

1869–1878: kirkkoherra Johan Frans Sahlberg
1878–1886: kirkkoherra Karl Sanfrid Nyman
1886–1887: vt. kirkkoherra Yrjö Gideon Forsman
1887–1931: kirkkoherra Otniel Johannes Cleve
1932–1963: kirkkoherra Kaarlo Aaron Aukee
1963–1967: kirkkoherra Heikki Väinö Rajalahti
1967–1982: kirkkoherra Väinö Uusitalo
1982–2008: kirkkoherra Esa Vaittinen
Vaittisen jälkeen uuden Ylihärmän kappeliseurakunnan kappalaisen virassa ovat toimineet Satu Linko ja Anssi Massinen.
Aiheesta muualla

Kauhavan seurakunnan kotisivut
| n k Lapuan hiippakunnan tuomiorovastikunta |
| --- | --- | --- |
| Seurakunnat |  Lapuan tuomiokirkkoseurakunta  Alajärvi  Alavus  Kauhava  Kuortane  Soini  Ähtäri  |  |
| Entiset seurakunnat |  Alahärmä  Evijärvi  Kortesjärvi  Lappajärvi  Lehtimäki  Töysä  Vimpeli  Ylihärmä  |  |
Lapuan hiippakunta
| Auktoriteettitunnisteet  |
| --- | --- |
Kansainväliset:  ISNI 
Kansalliset:  Suomi (KANTO)
Gerry Mulligan

Gerry Mulligan 1980-luvulla.
Gerald Joseph ”Gerry” Mulligan (6. huhtikuuta 1927 – 20. tammikuuta 1996) oli yhdysvaltalainen jazzmuusikko, -säveltäjä ja -sovittaja. Hänen pääinstrumenttinsa oli baritonisaksofoni, mutta hän soitti myös muun muassa klarinettia ja pianoa.
Baritoninsoittonsa ohella Mulligan oli merkittävä cool jazz -aikakauden sovittaja, joka työskenteli muiden muassa Claude Thornhillin, Miles Davisin ja Stan Kentonin kanssa. Mulliganin ja trumpetisti Chet Bakerin pianotonta kvartettia 1950-luvun puolivälistä pidetään yhtenä tärkeimmistä cool jazz -kokoonpanoista.
Elämä ja ura

Gerry Mulligan syntyi Queensissä New Yorkissa. George-isä oli irlantilaissukuinen ja kotoisin Delawaren osavaltiosta, irlantilais-saksalainen äiti Louise oli kotoisin Philadelphiasta. Gerry oli nuorin heidän neljästä pojastaan. Perhe vaihtoi isän insinöörintyön takia usein asuinpaikkakuntaa. Pian Gerryn syntymän jälkeen suuntana oli Marion, Ohio, jossa poika alkoi viettää aikaa perheen mustan lastenhoitajan kodissa. Rotuerottelun vuosina värilliset muusikot eivät usein päässeet majoittumaan hotelleihin vaan joutuivat turvautumaan yksityismajoitukseen. Lastenhoitajan kodissa nuori Gerry tapasi monia kiertäviä muusikoita ja ihastui myös perheen automaattipianoon, joka soitti rullilta muun muassa Fats Wallerin kappaleita.
Perhe muutti sitten isoäidin luo New Jerseyyn, sieltä Chicagoon ja edelleen Michiganin Kalamazoohon, jossa Gerry-poika meni katoliseen kouluun. Siellä  hän alkoi soittaa klarinettia koulun vastaperustetussa orkesterissa. Hänen kerrotaan yrittäneen tehdä koulussa sovitusta Richard Rodgersin laulusta ”Lover”, mutta eräs nunnista takavarikoi nuotit kappaleen arveluttavan nimen takia.
14 vuoden iässä Gerry Mulligan muutti perheineen ensin Detroitiin ja sieltä Pennsylvanian Readingiin. Siellä hän alkoi ottaa klarinettitunteja tanssimuusikko Sammy Correntilta, joka myös kannusti poikaa sovitusten tekoon. Mulligan liittyi itsekin tanssiyhtyeeseen soittamaan saksofonia. Perheen seuraava osoite oli läheinen Philadelphia, jonka katoliseen poikakouluun Mulligan oli mukana kokoamassa isoa orkesteria ja alkoi tehdä sille sovituksia. 16-vuotiaan nuorukaisen sovitustaidot kantautuivat paikallisen radioaseman omistajan korviin, ja tämä pyysi Mulligania tekemään sovituksia radioasemansa vakioyhtyeelle.
Mulligan jäi pois high schoolista viimeisen vuoden aikana päästäkseen kiertueelle häntä silloin työllistäneen yhtyeen kanssa. Hän tarjoutui töihin orkesterinjohtaja Tommy Tuckerille, joka ei tarvinnut puhaltajaa mutta kiinnostui Mulliganin sovitustaidoista ja pestasi tämän kirjoittamaan pari kolme sovitusta viikossa sadan dollarin viikkopalkalla. Kolmen kuukauden pestin jälkeen Tucker kehotti Mulligania etsiytymään yhteistyöhön jonkin ”vähemmän kesyn” orkesterin kanssa.
Mulligan muutti New Yorkiin tammikuussa 1946 ja sai paikan yhtenä rumpali Gene Krupan bebop-tyylisen yhtyeen sovittajana. Mulliganin Krupalle tekemiä sovituksia ovat ”Birdhouse”, ”Disc Jockey Jump” sekä sovitus kappaleesta ”How High the Moon”, jossa Mulligan lainaa samaan jazzstandardiin perustuvaa Charlie Parkerin ”Ornithologya”.
Seuraava sovitustyönantaja oli Claude Thornhillin orkesteri, jossa silloin tällöin tarvittiin myös soittoapua. Thornhillille sovitti myös Gil Evans, jonka kanssa Mulligan alkoi asuintoveriksi Manhattanin läntisellä 55. kadulla. Asunnosta tuli uutta jazztyyliä kehittävien muusikoiden suosittu hengailupaikka.
Elämä ja ura > Birth of the Cool

Syyskuussa 1948 Miles Davis muodosti yhdeksänmiehisen yhtyeen, joka alkoi soittaa Mulliganin, Evansin ja pianisti John Lewisin sovituksia. Alkuperäiseen nonettiin kuuluivat Davis trumpetissa, Mulligan baritonisaksofonissa, Mike Zwerin pasuunassa ja Lee Konitz alttosaksofonissa. Käyrätorvea soitti Junior Collins, tuubaa Bill Barber, pianoa John Lewis, bassoa Al McKibbon ja rumpuja Max Roach.
Yhtye esiintyi vain muutamia kertoja: pari viikkoa Royal Roost -jazzklubilla, pari iltaa Clique Clubilla – mutta seuraavien parin vuoden aikana Miles Davis vaihtoi nonettinsa kokoonpanoa kolmasti ja levytti 12 singlejulkaisuiksi tarkoitettua kappaletta. Capitol Records -yhtiö kokosi ne lopulta albumiksi Birth of the Cool. Mulliganin sävellyksiä ja sovituksia sen kappaleista olivat ”Rocker”, ”Venus de Milo” ja ”Jeru”. Sen ohella hän vastasi kappaleiden ”Deception”, ”Godchild” ja ”Darn That Dream” sovituksista. Davisin, Konitzin ja Barberin ohella Mulligan myös soitti levyn jokaisella raidalla. Albumi sai viileän vastaanoton, mutta on sittemmin nostettu yhdeksi West Coast jazz -tyylin merkkipaaluksi, vaikka se syntyikin Yhdysvaltain itärannikolla.
Davisin nonetin ohella Mulligan soitti ja teki sovituksia myös pasunisti Kai Windingin kokoonpanossa. Syyskuussa 1951 Mulligan levytti ensimmäisen sooloalbuminsa Mulligan Plays Mulligan. Seuraavana keväänä hän lähti etsimään parempia työtilaisuuksia Los Angelesista naisystävänsä, pianisti Gail Maddenin kanssa. Mulligan alkoi tehdä sävellyksiä ja sovituksia Stan Kentonin orkesterille. Helppojen tanssimusiikkisovitusten ohella Mulligan kirjoitti kokoonpanolle sävellykset ”Walking Shoes” ja ”Young Blood”, joita pidetään hyvinä esimerkkeinä hänen kontrapunktia hyödyntävästä sävellystyylistään.
Elämä ja ura > Pianoton kvartetti Chet Bakerin kanssa

Kentonille tekemänsä työn ohella Mulligan alkoi esiintyä The Haig -jazzklubilla, jossa tutustui nuoreen trumpetistiin nimeltä Chet Baker. He alkoivat tehdä klubilla yhteisiä äänityksiä, mutteivät olleet aluksi tyytyväisiä tuloksiin. Klubilta vietiin flyygelikin pois, jolloin Mulligan päätti kokeilla kvartettikokoonpanoa ilman pianoa, rytmisektiona vain Bob Whitlock bassossa ja Chico Hamilton rummuissa. Bakerin melodinen trumpetinsoitto sopi hyvin yhteen Mulliganin soittotyylin kanssa ja vapautti heidät improvisoimaan kontrapunktiin perustuvia sävelkuvioita ilman pianon pakottamia jäykkiä sointurakenteita. Erilaisista taustoistaan huolimatta – Mulligan oli klassisen musiikkikoulutuksen saanut newyorkilainen, Baker taas vaistonvaraisesti soittava Oklahoman poika – nämä kaksi kehittivät erittäin läheisen henkisen yhteyden. Heidän keikkansa The Haigissa myytiin pian loppuun, ja syksyllä 1952 tehdyt levytykset menestyivät nekin erinomaisesti.
Sekä Mulliganista että Bakerista oli kehittynyt monien muiden muusikoiden tavoin heroinisteja, ja Mulligan joutui puoleksi vuodeksi vankeuteen huumerikoksista. Sillä välin Chet Baker sai lyyrisen trumpetinsoittonsa, komean ulkonäkönsä ja pehmeän laulutyylinsä avulla oman soolouransa niin hyvään alkuun, että kieltäytyi jatkamasta yhdessä Mulliganin kanssa tämän vapauduttua. Muutamia poikkeuksia toki tapahtui, mutta heidän tiensä alkoivat erota Mulliganin päästessä vähitellen irti huumeista, kun taas Bakerin uraa päihdeongelmat haittasivat loppuun asti.
Elämä ja ura > Uran keskivaihe

Mulligan jatkoi pianottoman kvartetin formaattia pasunisti  Bob Brookmeyerin kanssa, joskin molemmat soittivat lavalla toisinaan myös pianoa. Tämä kokoonpano oli pohjana Mulliganin musisoinnille 1950-luvun loppuun asti. Toisinaan mukaan otettiin trumpetisteista Jon Eardley tai Art Farmer, saksofonisteista Zoot Sims, Al Cohn tai Lee Konitz sekä laulusolistiksi Annie Ross.
Tämän lisäksi Mulligan vieraili erityisesti eri jazzfestivaaleilla toinen toistaan nimekkäämpien jazzmuusikoiden kokoonpanoissa. Heihin kuuluivat Paul Desmond, Duke Ellington, Ben Webster, Johnny Hodges, Jimmy Witherspoon, André Previn, Billie Holiday, Marian McPartland, Louis Armstrong, Count Basie, Stan Getz, Thelonious Monk, Fletcher Henderson, Manny Albam, Quincy Jones, Kai Winding, Miles Davis ja Dave Brubeck.
Keväällä 1960 Mulligan muodosti ensimmäisen ”Concert Jazz Band” -kokoonpanonsa, tavoitteena hyödyntää omia big band -sovituksiaan hieman pienemmillä kokoonpanoilla. Ydinryhmä muodostui kuudesta vaskipuhaltimesta, kuudesta saksofonista, basistista ja rumpalista. Yhtye levytti 1961 albumin, jossa laulusolistina toimi Mulliganin läheinen ystävä Judy Holliday. Yhtye teki pitkiä kiertueita ja levytti vuoden 1964 loppuun mennessä yhteensä viisi albumia Verve-levymerkille.
Mulligan työskenteli 1960-luvulta kuolemaansa asti etupäässä pienissä kokoonpanoissa, kuten Gerry Mulligan / Dave Brubeck Quartet vuosina 1967–1973. Vuonna 1971 Mulligan palasi big band -musiikin pariin albumilla The Age of Steam. 1970-luvulla hän esiintyi Charles Mingusin kanssa. The Concert Jazz Band herätettiin uudelleen eloon 1978, ja se jatkoi kiertuetoimintaa 1980-luvun puolelle.
Elämä ja ura > Orkesteriteoksia

Mulligan levytti toisinaan myös jousiorkesterin kanssa, kuten vuonna 1959 kapellimestari André Previnin johdolla ja vuonna 1965 albumilla Gerry Mulligan Quintet and Strings. Toukokuussa 1970 hän oli mukana toteuttamassa Dave Brubeckin oratoriota The Light in the Wilderness kapellimestari Erich Kunzelin ja Cincinnatin sinfoniaorkesterin kanssa. Vuonna 1974 Mulligan levytti Milanossa argentiinalaisen tangon mestarin Astor Piazzollan kanssa.
1970–1980-luvuilla Mulligan pyrki rakentamaan sinfoniaorkesterille soveltuvaa baritonisaksofoniohjelmistoa. Tilausteoksina syntyivät Frank Proton saksofonikonsertto Cincinnatin orkesterille 1973, Harry Freedmanin saksofonikonsertto Kanadan CBC-yhtiön orkesterille 1977 ja Freedmanin pastissi The Sax Chronicles Mulliganin melodioista 1984. Vuonna 1982 New Yorkin Filharmonikkojen kapellimestari Zubin Mehta kutsui Mulligan soittamaan sopraanosaksofonia Maurice Ravelin Bolérossa.
Vuonna 1984 Mulligan toimi solistina New American Orchestran kantaesityksessä Patrick Williamsin teoksesta Spring Wings ja toteutti ensimmäisen oman orkesteriteoksensa Entente for Baritone Saxophone and Orchestra Venetsiassa.
Mulligan teki 1980-luvulla yhteistyötä sinfonia- ja kamariorkesterien kanssa myös muun muassa Tel Avivissa, Houstonissa, Tukholmassa ja New Yorkissa.
Elämä ja ura > Myöhempi ura

Vuonna 1988 Mulligan oli kutsuttuna Glasgow’n kansainvälisen jazzfestivaalin residenssisäveltäjäksi, mistä yhteistyöstä syntyi teos The Flying Scotsman. Vuonna 1991 Mulliganin oli tarkoitus tehdä Miles Davisin kanssa uusia versioita vuoden 1949 Birth of the Cool -albumin musiikista, mutta Davisin yllättäen kuoltua hänen paikalleen otettiin Art Farmer. Albumi Re-Birth of the Cool julkaistiin 1992.
Mulliganin viimeiseksi esiintymiseksi jäi konsertti SS Norway -risteilyaluksella 9. marraskuuta 1995. Mulligan kuoli kotonaan Connecticutin osavaltion Darienissa pari kuukautta myöhemmin polvileikkauksen komplikaatioihin.
Yksityiselämä

1950-luvulla Gerry Mulligan oli naimisissa sanoittaja Lew Brownin tyttären Arlynen kanssa, ja avioliitosta syntyi poika Reed. Mulliganilla oli 1960-luvun alussa suhde näyttelijä Judy Hollidayn kanssa. Tämän kuoltua 1965 Mulligan seurusteli näyttelijä Sandy Dennisin ja pianisti Suezenne Fordhamin kansa, kunnes 1974 tapasi Milanossa toisen vaimonsa, italialaiskreivitär Franca Rota Borghini Baldovinettin, joka työskenteli lehtikuvaajana ja -toimittajana.
Palkintoja ja tunnustuksia

1981 Grammy-palkinto parhaasta big band -suorituksesta albumille Walk on the Water
1982 albumi Birth of the Cool valittiin Grammy Hall of Fameen
1982 Connecticut Arts Award
1984 Viotti Prize (Vercelli, Italia)
1984 nimitettiin Big Band and Jazz Hall of Fameen
1988 Duke Ellington Fellow, Yalen yliopisto
1989 sai italialaisen Triesten kaupungin avaimet
1990 Philadelphia Music Foundation Hall of Fame
1991 American Jazz Hall of Fame
1992 Lionel Hampton School of Music Hall of Fame
1994 Down Beat Jazz Hall of Fame
Käännös suomeksi
Atostek

| Atostek Oy |
| --- | --- |

Tunnuslause:  Digitalisaation insinööritoimisto
Yritysmuoto:  osakeyhtiö
Perustettu:  1999
Toimitusjohtaja:  Tuomas Fjällström
Puheenjohtaja:  Jarkko Niittylahti
Kotipaikka:  Tampere
Toimiala:  tietotekniikka
Liikevaihto:  11,2 milj. euroa (2023)
Liikevoitto:  927 000 euroa (2023)
Henkilöstö:  104 (2023)
Omistaja:  toimiva johto ja avainhenkilöt
Kotisivu:  atostek.com
Infobox OKVirheellinen NIMI-arvo: 
Atostek on suomalainen ohjelmistoalan yritys, joka toimii robotiikan, terveydenhuollon ja tekoälyn ohjelmistojen parissa. Vuonna 1999 perustettu yritys toimii Tampereella, Espoossa ja Jyväskylässä.
Atostekin toimisto Tampereella. Technopoliksen rakennus Hermiassa lokakuussa 2023
Historia > 1999–2010

Atostek perustettiin vuonna 1999 Tampereella. Neljän perustajan joukkoon kuuluivat muun muassa Atostekin ensimmäinen toimitusjohtaja, tekniikan tohtori Leena Eskola ja Jarkko Niittylahti.
Vuonna 2007 Atostek työllisti neljä tohtoria, 12 diplomi-insinööriä ja kuusi teekkaria. Yritys kasvoi kannattavasti ja sillä oli asiakkaina Suomen eniten tuotekehitykseen sijoittavia suuryrityksiä. Atostek teki ohjelmistokehitystä laitevalmistajille, esimerkiksi RAYlle Atostek toimitti parituhatta räätälöityä wlan-reititintä, joilla peliautomaatteja kytkettiin langattomasti internetiin.
Vuonna 2009 Atostek työllisti 25 henkilöä ja sen liikevaihto oli 1,6 miljoonaa euroa. Toimitusjohtajana toimi Juha Lemmetti.
Historia > 2011–2020

Vuonna 2011 Atostek kehitti alustariippumattoman Corento-ohjelmointikielen, joka on tarkoitettu signaalinkäsittelyalgoritmien tehokkaaseen toteutukseen.
Vuonna 2013 Atostek työllisti noin 50 henkilöä ja sen toimitusjohtajana aloitti DI Mika Torhola. Yhtiö alkoi kehittää omaa SaaS-palveluansa ERAa, joka saatiin tuotantoon seuraavana vuonna.
Vuonna 2019 Atostek avasi ensimmäisen toimipisteen Hervannan ulkopuolelle, Espoon Otaniemeen.
Vuonna 2020 Atostekissa oli käynnissä kaksi tekoälyyn liittyvää tutkimus- ja kehityshanketta. Eurooppalaiseen yhteistoimintaverkosto Eurekaan kuuluvassa Itea-hankkeessa kehitettiin Oxilate, jossa tekoälyä hyödyntävät ongelmanratkaisussa niin teollisuuden asentajat kuin loppuasiakkaatkin. Helsingin yliopiston kanssa panostettiin keinoihin, joilla lääkinnällisten laitteiden tekoälyohjelmistot saadaan nopeammin tuotantoon.
Historia > 2021–

Maaliskuussa 2021 Atostek julkisti massarokotuksiin tarvittavan henkilöstömäärän vähentämiseen tarkoitetun ERA Rokote -palvelun.
Vuonna 2023 Atostek avasi uuden toimipisteen Jyväskylän Mattilanniemeen yliopiston viereen.
Syyskuussa 2024 Atostekin uudeksi toimitusjohtajaksi nimitettiin aiemmin yrityksen myyntijohtajana työskennellyt Tuomas Fjällström. Atostekia 11 vuotta toimitusjohtajana luotsannut Mika Torhola siirtyi uusien liiketoimintojen kehittämiseen.
Organisaatio

Vuonna 2023 Atostekin palveluksessa oli noin 100 henkilöä. Atostekilla on toimistot Tampereen Hervannassa, Espoon Otaniemessä ja Jyväskylän Mattilanniemessä.
Atostekin omistajiin kuuluu sen toimiva johto ja avainhenkilöt.
Atostekilla on poikkeuksellinen käytäntö tutkintoa varten opiskelevien työntekijöidensä valmistumisen varmistamiseksi: se maksaa noin kahden kuukauden ajan palkkaa gradun tai diplomityön tekijöille varsinaisesta kirjoittamistyöstä. Keskimäärin yrityksen palkkaamien opiskelijoiden lopputyöt ovat valmistuneet noin 273 työtunnissa. Vuoteen 2023 mennessä yritys oli rahoittanut yli 60 opinnäytetyön tekemistä.
Tammikuussa 2024 Atostek valjasti tekoälyn osaksi henkilöstöhallintoaan. Yritys kehitti tekoälyllä toimivan AI-Marin, joka osaa vastata esimerkiksi sairauslomia tai perhevapaita koskeviin kysymyksiin. Tekoälyohjelma pohjautuu Atostekin sisäisiin ohjeisiin.
Atostekissa huomattiin, että sen sote-alan digipalveluja kehittävän ERA-tiimiin sovelluskehittäjistä puolet on naisia. Moni heistä on päätynyt alalle mutkan kautta, kun innostus koodaamiseen on syttynyt aikuisena.
Tuotteet ja asiakkaat

Vuonna 2020 Atostekin liiketoiminta jakautui kolmeen liiketoiminta-alaan: teollisuudelle, lääketieteelle ja terveydenhuollolle sekä julkiselle sektorille tarjottaviin palveluihin. Atostekin asiakkaita ovat esimerkiksi lääketieteelliset laitevalmistajat ja teollisuuden kone- ja laitevalmistajat.
Liiketoimintaan kuuluu ohjelmistojen hankintakonsultointi ja teknistä ja algoritmiosaamista vaativat ohjelmistohankkeet esimerkiksi robotiikan ja tekoälyn parissa.  Yhtiö on patentoinut esimerkiksi tietoliikenteeseen ja terveydenhuoltoon liittyviä ratkaisujaan.
Atostek on kehittänyt ABB:n Suomen taajuusmuuttajatehtaalle konenäkösovelluksen, joka analysoi kamerakuvaa.   5G-yhteyden kautta toimivan järjestelmän avulla valvotaan laatua moduulien kokoonpanossa.
Myös Liikenteenohjauksen valtionyhtiö Fintraffic (aiemmin Traffic Management Finland) ja KL-Kuntahankinnat ovat Atostekin asiakkaita.
Atostek on ollut mukana kehittämässä Mehiläisen omaa potilastietojärjestelmää Mehidocia.
Atostek kehittää sovellusta, jonka avulla tavallinen kansalainen voisi tehdä itselleen ennakoivan terveystarkastuksen.
Atostekilla on käytössään paikallinen, omassa konesalissa ajettava kielimalli, jonka avulla voidaan esimerkiksi tiivistää pitkät potilaskertomukset nopeasti omaksuttavaan muotoon.
Maaliskuussa 2024 Atostek valittiin Digi- ja väestötietoviraston (DVV) kortinlukijaohjelmiston ja mobiilikortinlukijasovelluksen toimittajaksi. Sopimusten yhteisarvo on 3,8 miljoonaa euroa. Kortinlukijaohjelmiston avulla sosiaali- ja terveydenhuollon ammattilaiset, muiden toimialojen virkahenkilöt sekä kansalaiset voivat tunnistautua vahvasti ja allekirjoittaa asiakirjoja. Atostekin tarjoama ratkaisu pohjautuu ERA SmartCard -tuotteeseen, joka on Suomessa laajasti käytössä oleva kortinlukijaohjelmisto.
Tuotteet ja asiakkaat > ERA

Atostekin oma SaaS-palvelu ERA (lyhenne sanoista eResepti ja eArkisto) otettiin käyttöön vuonna 2014. ERA(aiemmin eRA)-palvelun avulla kymmeniä kliinisiä tietojärjestelmiä ja tuhansia sote-käyttäjiä on yhdistetty Suomen Kansalliseen terveysarkistoon eli Kanta-palveluun sekä Kelan Kanta-arkistoon.  Atostek on tuotteistanut ERA-palvelun pohjalta myös kansainvälisen sähköisesti toimivan Recibus-lääkemääräysratkaisun.
Vuonna 2019 Digian ja Atostekin yhteenliittymä voitti sairaanhoitopiirien ja kuntien sosiaali- ja terveydenhuollon kehittämiseen tähtäävän UNA-yhtiön julkisen kilpailutuksen integraatio- ja tiedonhallintaratkaisun toimituksesta. Ratkaisu hyödyntää Atostekin ERA-liityntäpalvelua. UNA-arkkitehtuuri todettiin toimivaksi vuonna 2017, kun UNA ja Atostek pilotoivat sitä Potilaan aikajana -sovelluksella.
ERA Rokote -palvelu julkaistiin maaliskuussa 2021. Sen avulla vähennettiin massarokotuksiin tarvittavaa henkilöstömäärää. Siihen asti rokotustapahtumissa oli ollut avustamassa kaksi henkilöä, joista toinen kirjasi tapahtuman Kelan Kanta-palveluun ja toinen THL:n ylläpitämään valtakunnalliseen rokotusrekisteriin. Muutoksen jälkeen tieto siirtyi tarvittaviin palveluihin yhden käyttöliittymän kautta. Myöhemmin samana vuonna Atostek toteutti julkiselle sektorille palvelun, jonka avulla koronapasseja saatettiin tulostaa ihmisille, jotka eivät käyttäneet itse Omakanta-palvelua.
Atostek ERA-järjestelmä on myös itsenäisesti toimiva potilastietojärjestelmien varajärjestelmä, jota voidaan käyttää esimerkiksi hyvinvointialueilla.
Lokakuussa 2023 yli 900 000 sosiaalihuollon asiakirjaa arkistoitiin onnistuneesti Atostekin ja Digital Workforcen teknologioiden avulla Kanta-Hämeen hyvinvointialueella. Atostekin ERA-palvelun avulla tiedot saatiin konvertoitua arkistokelpoiseen tallennusmuotoon ja rikastettiin tarvittavilla metatiedoilla.
Ruotsalainen Cambio Cosmic otetaan ensimmäistä kertaa käyttöön Ahvenanmaalla. Järjestelmä integroidaan Suomen kansalliseen sosiaali- ja terveydenhuollon infraan, jolloin se toimii osana Suomen terveydenhuoltojärjestelmää. Atostek toimii hankkeessa Cambion alihankkijana.
Tuotteet ja asiakkaat > Flexbot

Atostekin Flexbot on ohjelmistokehitysalusta robotisaation sovelluksille. Atostekin alusta on yhteensopiva avoimen lähdekoodin Robot Operating System 2:n (ROS 2) -alustan kanssa.
Tunnustuksia

Vuonna 2010 Pirkanmaan Yrityskummit valitsivat Atostekin vuoden kummiyritykseksi.